b'\n_START_ARTICLE_\nVulcano, figlio di Giove\n_START_SECTION_\nJuoni\n_START_PARAGRAPH_\nTytt\xc3\xa4rens\xc3\xa4 Venuksen seikkailuihin kyll\xc3\xa4stynyt Juppiter p\xc3\xa4\xc3\xa4tt\xc3\xa4\xc3\xa4 naittaa h\xc3\xa4net joko sodan jumalalle Marsille tai asesepp\xc3\xa4 Vulcanukselle. N\xc3\xa4m\xc3\xa4 ajautuvat riitaan, ja Juppiter karkottaa kaikki kolme Olymposvuorelta maan p\xc3\xa4\xc3\xa4lle. Mars hakeutuu Venuksen kanssa Traakian kuninkaan luokse ja alkaa suunnitella Juppiterin kukistamista. Pluton juonittelun takia mereen pudonnut Vulcanus rakastuu Neptunuksen tytt\xc3\xa4reen Aetnaan ja tekee monien seikkailujen j\xc3\xa4lkeen Marsin suunnitelmat tyhj\xc3\xa4ksi.\n_START_SECTION_\nTuotanto\n_START_PARAGRAPH_\nEmimmo Salvin ensimm\xc3\xa4inen ohjausty\xc3\xb6 edustaa camp-henkist\xc3\xa4 peplum-hulluutta aidoimmillaan. Pikkurahalla tehdyn elokuvan juoni on kummallinen ja sekava, n\xc3\xa4yttelij\xc3\xa4suoritukset amat\xc3\xb6\xc3\xb6rim\xc3\xa4isi\xc3\xa4 ja kulissit pahvista. Sen kliseisiin kuuluvat v\xc3\xa4h\xc3\xa4pukuiset naiset, kesken\xc3\xa4\xc3\xa4n nahistelevat muskelimiehet, naurettavat hirvi\xc3\xb6t sek\xc3\xa4 humoristinen k\xc3\xa4\xc3\xa4pi\xc3\xb6. L\xc3\xa4hes ilmeett\xc3\xb6m\xc3\xa4n Iloosh Khoshaben vastapainona toimii roimasti ylin\xc3\xa4yttelev\xc3\xa4 Gordon Mitchell. Annie Gorassini on silmi\xc3\xa4\xc3\xa4n py\xc3\xb6rittelev\xc3\xa4 lunttu ja Bella Cortez testosteronipurkauksia aiheuttava seksipommi. Absurdin mielikuvituksen ja huonosti motivoidun toiminnan yst\xc3\xa4viin vetoavan elokuvan ulkokohtaukset on kuvattu Iranissa.\n_START_SECTION_\nJulkaisut\n_START_PARAGRAPH_\nElokuvasta on liikkeell\xc3\xa4 surkea yhdysvaltalainen public domain -kopio, jonka v\xc3\xa4rit ovat kauhtuneet l\xc3\xa4hes kokonaan. Kirkasv\xc3\xa4rist\xc3\xa4 laajakangasversiota on esitetty ainakin Espanjan televisiossa.'